b'\n_START_ARTICLE_\nSn\xc3\xb8klokketre\n_START_SECTION_\nBeskrivelse\n_START_PARAGRAPH_\nDet blir opptil 24 m h\xc3\xb8yt i de s\xc3\xb8rlige Appalachene, men er som regel lavere. Krona er bredt kjegleformet med vidt utsperrede nedre greiner. Barken er lysegr\xc3\xa5. Bladene sitter spredt og er ovalt avlange, spisse, fint sagtannede, 8,7\xe2\x80\x9322,5 cm lange og 3,8\xe2\x80\x9311,4 cm brede. Nervene stikker ikke opp over bladflaten p\xc3\xa5 oversiden, og undersiden er h\xc3\xa5rete. Blomstene er hvite, klokkeformede og henger 2\xe2\x80\x936 sammen. De har 4 begerblad, 4 kronblad og 12\xe2\x80\x9316 pollenb\xc3\xa6rere. Blomstene ligner mer p\xc3\xa5 krokus enn p\xc3\xa5 sn\xc3\xb8klokker. Frukten er brun med 4 vinger.\n_START_SECTION_\n\xc3\x98kologi og utbredelse\n_START_PARAGRAPH_\nSn\xc3\xb8klokketre vokser p\xc3\xa5 fuktig, ofte litt sur og sandholdig jord opptil 1600 moh. I \xc3\xa5slandet \xc3\xb8st for Appalachene vokser den sammen med tulipantre, kvitask, r\xc3\xb8dl\xc3\xb8nn, kviteik, amerikakristtorn, amerikajudastre og storbladmagnolia. S\xc3\xb8r i utbredelsesomr\xc3\xa5det finnes den sammen med amerikab\xc3\xb8k, oksemagnolia, amerikakristtorn, ulike eikearter, floridal\xc3\xb8nn, virginiahumleb\xc3\xb8k og amerikajudastre. I Great Smoky Mountains forekommer den sammen med canadahemlokk, gul hestekastanje, amerikas\xc3\xb8lvlind, sukkerl\xc3\xb8nn og gulbj\xc3\xb8rk, og i Blue Ridge Mountains er den funnet sammen med r\xc3\xb8deik, sukkerbj\xc3\xb8rk, tulipantre, blomsterkornell og Magnolia fraseri._NEWLINE_Arten er hovedsakelig utbredt i \xc3\xa5ser og fjell i Nord-Carolina, S\xc3\xb8r-Carolina, \xc3\xb8stlige Tennessee, Georgia og Alabama. Mer spredte forekomster finnes p\xc3\xa5 den s\xc3\xb8r\xc3\xb8stlige kystsletta og i vestlige Virginia, Vest-Virginia, s\xc3\xb8rlige Ohio, s\xc3\xb8rlige Indiana, s\xc3\xb8rlige Illinois, Kentucky, Tennessee, sentrale Arkansas og s\xc3\xb8r\xc3\xb8stlige Oklahoma.\n_START_SECTION_\nSystematikk\n_START_PARAGRAPH_\nEn buskaktig form med sm\xc3\xa5 blomster p\xc3\xa5 kystsletta skilles ofte ut som en egen art, Halesia parviflora. Den h\xc3\xb8ye formen i de s\xc3\xb8rlige Appalachene blir en sjelden gang skilt ut som en egen art, Halesia monticola._NEWLINE_Linn\xc3\xa9s beskrivelse av Halesia carolina var basert p\xc3\xa5 materiale fra formen som tradisjonelt er blitt kalt Halesia parviflora. Hvis den skal ha status som egen art, m\xc3\xa5 den overta navnet Halesia carolina, og formen fra h\xc3\xb8yereliggende omr\xc3\xa5der m\xc3\xa5 i stedet kalles Halesia tetraptera.'